Hlina, Alojz, poslanec NR SR (2013-12-12):
Príjemné dobré ráno, prajem. Vážená pani predsedajúca, vážený pán minister, vážené kolegyne, kolegovia, tu už jak v tej reklame nikto nič negarantuje. Ten program sa mení, naozaj človek nestíha. Tiež má len jednu mentálnu kapacitu a furt to meníte. Potom sa človek nevie pripraviť, ani si nestihnem kávu vypiť, lebo pôvodne malo byť ináč. Tak k lesnej správe, dovoľte uviesť, zasa je to, pre potvrdili aj vystúpenia vo faktických poznámkach špeciálne najväčšieho odborníka z odborníkov pána Martináka, tak k tomu sa pristavím. Pán Mikloš, myslím, začal rozpravu k rozpočtu tým, že povedal, že prvá veta klamstvo a ja prvá strana Zelenej správy, ja nehovorím, že klamstvo, ale zaujalo ma. Zaujalo ma to, že nám tých lesov pribúda a pribúda, že pomaly je ich toľko, že už nie je kam chodiť, že toľko lesov tu je. Pritom všetci dobre vieme, že tých lesov je menej. No, viete, ako to povedať. Existuje taká kniha, Biblia sa volá, aj teraz sa spochybňuje vo viacerých častiach a niektorí teda to otvárajú a, takže dovolím si aj nemennosť kamenné dosky Zelenej správy z ministerstva pôdohospodárstva, prípadne trošku od nich polemizovať, či je to skutočne tak, lebo zo Zelenej správy vyplýva, že lesov nám sa tu rodí, to vymklo sa spod kontroly. Toľko tých lesov tu je. Tá, odborne sa to volá, tá zásoba dreva rastie tu. Pán Martinák to povedal, nič sa nedeje, drevné zásoby, rastie, všetko v poriadku, môžeme rúbať. Je to v Zelenej správe. Pán Martinák, vy ste tu schopný za desať rokov, ale verím, že tu už nebudete, že Široký príde sám, nepošle vás, že ste schopný to držať. Tu nebude jeden strom, bude, jeden strom bude v Medickej záhrade a vy poviete, ale zásoby lesa sa zvyšujú. Vy ste to schopný povedať, lebo je to v Zelenej správe. To takto tu my žijeme. Najväčší odborník na lesníctvo pán Martinák sa tu dušuje, že zásoby lesa rastú. Ja som prežil detstvo na Nižnej Boci, a to je Tunguzsko. Nižná Boca, Malužiná, Vyšná Boca, Čertovica, to je Tunguzsko. Viete, čo je Tunguzsko? Tam padol taký meteorit, všetko sa vyvrátilo, nikto nevedel, čo sa stalo. Čiže Tunguzsko bolo krajšie jak Vyšná Boca, Nižná Boca. Ale správa hovorí, že to tu rastie. Nie som matematik, nikdy som nebol, primerane som skončil tam ako každý v prvom ročníku na vysokej, po integrály, ďalej som nešiel. Ale prosím vás, dovolím si spochybniť niektoré veci, ktoré tu hovoríte. Furt vám to rastie. Vám to neúmerne rastie. Z roku 2011 vám to narástlo o 4 milióny, v roku 2012 dokonca o 6 miliónov sa zvýšila tá zásoba. A čo to ožarujete? Čo to hnojíte, alebo čo to robíte, že vám to tak rastie? Alebo to potrebujete mať kvôli tomu, aby ste to takto držali a povedali, že aká je zásoba, pritom môžete rúbať hlava-nehlava? Nám to nesedí, vážení kolegovia. Ak vyrúbete 9 miliónov kubíkov a ešte sa o 6 miliónov vám zvýši zásoba, to znamená, že to narástlo o 15 miliónov kubíkov za rok? Čo to ožarujete? Alebo neviem, čo s tým robíte. Z Fukušimy vodou to polievate, alebo čo sa s tým deje, kde nám to tak krásne rastie, že sa tá zásoba zvyšuje a zvyšuje? Už nevieme, čo s tým pomaly, že nám to tak narástlo. Dovolím si malé čísla. Už jedno číslo som povedal, že vám to medziročne rastie o 2 milióny kubíkov, sa vám to zvyšuje, zaujímavé, že kde je tomu pes zakopaný, by ma fakt zaujímalo. Prosím vás pekne, treba si povedať, že rúbete v deväťdesiatom, tu tá jedna tabuľka, to všetko sú z tých, z vašej Zelenej správy. Tam niekde sme začínali, niekde na tých piatich miliónoch, k tomu sa, to bolo tá, že plus – mínus. Potom, chvalabohu, za kalamitu a už sa pripravujeme na to, že už deväť, osem, desať miliónov kubíkov treba drieť ročne z tých hôr, lebo však nám to rastie. V Zelenej správe je to jasne napísané a keď tomu ľudia nechápu, tak Martinák to povie aj v rozprave, že zásoba dreva rastie. Ale niekde robíte chybu, lebo ono to tak, až tak rásť nemôže. Až tak rásť to nemôže, keď to vydriete. Ja tomu nerozumiem. Viete, tomu sa nedá rozumieť. V zásade sa dá povedať, že čím viac vyťažíte, tým vám to rýchlejšie rastie. No, to tak vyzerá. Pozrite sa, 2005 ste mali prírastok 5 miliónov, vyťažili ste 8,5, dokopy to bolo 13,5. V 2010 vám už to narástlo o 5,5 a 10 kubíkov ste vyťažili, čiže je to už 15,5, čiže o 2 milióny rozdiel. Čiže to, hovorím, čím viac ťažíte, tým rýchlejšie to rastie. A zásoba dreva sa zvyšuje. Iné skúsim. Máte tu za štyri, päť, za štyri roky, štvorročný interval, v 2009 ste mali podľa vašej Zelenej správy 456 miliónov kubíkov, v 2012 ste mali 472. Rozdiel 16 miliónov kubíkov vám narástlo. A je k tomu treba prirátať ťažbu. Chápete? Rozumieme sa, hej, zatiaľ. Za tie štyri roky ste vyťažili 37 miliónov kubíkov. Čiže, ak ste vyťažili 37 miliónov kubíkov a 16 miliónov kubíkov vám ešte sa zvýšila zásoba, no, už či vieme alebo nevieme, je to 53 miliónov kubíkov. A teraz pomer 53 miliónov kubíkov za štyri roky k pomeru celkovému množstvu dreva čo máte, je to 15 %. Keď fakt zjednoduším tie výpočty, vám to vychádza, vážení, že celý les sa vám otočí za 24 rokov. Však to rastie ako z vody. To, rozumiete, vám to hovorím, že to polievajú tou vodou z Fukušimy, prisámvačku. To takto nefunguje. Ale vám v Zelenej správe to takto funguje. Je to tu čierne na bielom, Martinák hore, zásoba dreva rastie a drime. Desať miliónov kubíkov, nevadí. Nesedí to, vážení. Nesedí. Tých vecí, kde sa to dá, je viac, prosím vás. Lesné, viete, že keby ste, že zasadíte, že vám niečo dorastie, že sa vám tá výmera tých lesov zvýši v nejakom ukazovateli a po novom, nie je to tam. Tam výmera je plus-mínus rovnaká. Viete, za boľševika vám to rástlo dekádne, ten les 7,5 %, keď ja len vychádzam z toho, čo vy tu máte. A si zoberte ten enormný skok, jak tie stromy začali po 89. prudko rásť. Oni tiež cítili tú slobodu, (povedané so smiechom) že za boľševika trpeli a po 89. už rástli 18 % dekádne. Rozumiete tomu? Čiže 7,5 % rast za komunistov, a 18 % to dreli po komunistoch, cítili slobodu, nadýchli sa, začali rásť. Prosím vás, tieto vaše Zelené správy by si zaslúžili trošku lepší prístup. Naozaj to treba dať nejakým matematikom spolu s odborníkmi, nech počítajú a potom vypočítajú, že niekto s tým ale riadne, ale riadne manipuluje. No, je to tak, pán kolega. Stromy nikde, ale rastú. Rozumiete, kde idete, všade to vyzerá ako v Tunguzsku, ale, ale papier sedí, papier nepustí. Zásoba dreva rastie. Ja normálne, ospravedlňujem sa za ten úsmev, ale jak už mám na to povedať? Je tam toho viac, čo by sa dalo, ale ja som sa nikdy nepasoval. A viete, ja vám poviem tak. Ja som ako malý chlapec na Orave sme si skúsili zarobiť, jak sa dá. Aj kanále som čistil. A potom bola taká, to bola super brigáda to priemerkovanie. To sme chodili, že v lete sme chodili priemerkovať, hej. Volá hora. Ale my sme to robili plus-mínus dobre. Ale priznávam, (Reakcia spravodajcu.) prosím? Tak. Ale pripúšťam, že niekedy sme si to o niečo možno zjednodušili. Fakt, ale nie moc. Ale viem, že sa to, niektorí ináč si to zjednodušili. Dokonca to niektorí tak robili, že povedali, že akože mali tých mladých chlapcov, ktorí to priemerkovali. Ich nemali, peniaze vybrali a vypísali tie papiere. Viete, ja nechcem spochybňovať, že čo sa ide robiť. No však sa robí všelijako. Ale vtedy sa ešte aspoň ako tak robilo. Dneska sa už len píše do zelených správ, ako vám to rastie. Neverím tomu, že je to tak. Neverím tomu, že je to tak. To znamená, vy posväcujete ťažbu na úrovni desiatich miliónov kubíkov ročne a úplne argument nad argument tu je, že pán Martinák to povie tak ako treba, že zásoba dreva rastie. Všetko je v poriadku. Ono to, prakticky to určite nie je pravda. Prakticky to určite nie je pravda. Ale ono, keď si niekto dá tú prácu a cez matematické modely a tie rasty a všetko to takto vypočíta, tak vám to dokáže, že ani teoreticky to nie je možné. A to by som bol rád, keby to niekto už konečne urobil. Lebo vy ste tu schopní s takýmito správami chodiť donekonečna. A s tým skončím. A skončíme presne tak, že už tu bude jeden strom, ale pán Martinák bude hovoriť, že zásoba dreva rastie, však v zelenej správe to je napísané. Prosím vás pekne. Pán minister, ja viem minimálne o troch hektároch, že nie sú, čo tu teraz rúbete pri Kolibe. To by ma ináč tiež zaujímalo, to budem interpelovať, že v čom ministerstvo pôdohospodárstva usúdilo, že je čaro zameniť svoje lesy na Kolibe v centre Bratislavy na kopci s výhľadom, neviem, kde ste to zamenili? Kde, v akom zapadákove zase? Ale to tam rúbu, češú to het. Fotky vám môžem dať. To už asi nezachránime, čiže minimálne o týchto troch hektároch, pán Martinák, viem. Takže, keď je priemerná zásoba 230 alebo koľko kubíkov na hektár a reálne tam bolo možno menej, no tak o 600 kubíkov máte menej len na Kolibe, čo zamenilo ministerstvo, prosím vás pekne. Pán minister, to už nezachránime, ale ešte je vec, ktorá sa dá zachrániť. A to tiež budem aj interpelovať. Ale keď vás tu vidím, aj kolegov vzácnych, špeciálne odborníkov na ochranu prírody a lesníctvo, tak by ste neverili, že prebieha proces o vyňatie ochrany Bôriku. Krásneho borovicového hája. Nikto nevie, zač je tomu lakeť, ako sa hovorí. Ale prebieha. Nuž občania, ktorých to ešte plus-mínus zaujíma, spravili takú petíciu o záchranu chráneného areálu Bôrik. Pán minister, keď už to takto sa vám vymyká spod rúk, tu vám ju nechám, tú petíciu. A ocenil by som, keby ste ju podpísali. Lebo vy ju môžete podpísať ako občan. Ja verím, že vám ako občanovi nemáte problém s tým, aby ste podpísali petíciu na záchranu chráneného areálu Bôrik. To dúfam. Keď mi to nepodpíšete, tak vás potom budem interpelovať, že ma bude zaujímať, že prečo. Tu vám to nechám. Dobre? Páči sa. (Reakcia ministra.) Nepotrebujete to? Dobre. Vážení občania, pán minister pôdohospodárstva to nepotrebuje. On potrebuje niečo úplne iné. On potrebuje zamieňať. Však to bude zaujímavé, však? S poľnohospodárskou pôdou tuná nosí zákony, kde sa to, čo ešte ako tak sa chránilo, ako tak bolo viazané na to, že to musel niekto vyhodnocovať, už netreba vyhodnocovať, už stačí len zaberať. On nepotrebuje, aby sa chránil nejaký areál Bôriku. Jasné, že nepotrebuje. Lebo to nie je Komjatice. Možno keby v Komjaticiach niekto rúbal, tak možno by vás to zaujímalo. Tu vás nezaujíma nič. Vy ste minister Slovenskej republiky, pán minister. Rozumiete tomu? Skúste. Keď teda minister odmietol podpísať petíciu na záchranu borovicového hájiku pod Bôrikom, tak prípadne kolegom to tu nechám, dobre? Ocenil by som, že ktorí by ste sa k tomu postavili čelom. Bol by som rád, keby mi skutočný odborník vysvetlil, ako je to možné, že zásoba dreva rastie? Ale všetci dobre vieme, ako to vyzerá. Všetci. Nesedí vám to. Za dvadsaťpäť, tridsať rokov neobnovíte celý les. Však, pán spravodajca? (Reakcia spravodajcu.) No, ale podľa zelenej správy to plus-mínus tak vychádza. Ďakujem pekne.